उदयपुर. बात करते अचानक तुतलाना, हाथ पैर में कमजोरी आना या चेहरे के एक्सप्रेशन बदलना। इस तरह के लक्षण ब्रेन स्ट्रोक [पैरालिसिस] के संभव हैं। सप्ताहभर से ठंड के तीखे तेवर होने पर अस्पतालों में भी हर दिन चार से पांच मरीजों को इस तरह की शिकायत लेकर परिजन पहुंच रहे हैं।
इनमें ज्यादातर की उम्र 50 या इससे अधिक है। एमबी हॉस्पिटल में पिछले एक सप्ताह के दौरान 26 लोगों को ब्रेन स्ट्रोक होने से भर्ती किया गया। जांच में सामने आया कि इन्हें ब्लड प्रेशर बढ़ने या घटने से ब्रेन स्ट्रोक हुआ है। डॉक्टरों के मुताबिक दिमाग की नसों में खून का थक्का बनने या नसें सिकुड़ने के बाद फटने से रोगी को पैरालिसिस हो जाता है।
यहां पहुंचने वाले मरीजों में ज्यादातर 50 या इससे ज्यादा उम्र के है। ऐसे ही मरीज शहर के निजी हॉस्पिटल में भी पहुंच रहे हैं। डॉक्टरों का मानना है कि इसके मरीजों को शुरुआती समय में विशेषज्ञ के पास पहुंचाने से ब्रेन स्ट्रोक का खतरा टालना संभव होता है।
इन्हें है ज्यादा खतरा
डायबिटीज, हृदय, मिर्गी और ब्लड प्रेशर के रोगियों को सर्दियों में ब्रेन स्ट्रोक का खतरा ज्यादा होता है। इसके साथ ही अस्थमा, हार्टअटैक और बच्चों में निमोनिया का खतरा रहता है। सर्दी की शुरूआत में मौसम के मुताबिक ब्लड सर्कुलेशन में जरूरी बदलाव नहीं होने से भी लकवा का खतरा बढ़ता है।
एमबी हॉस्पिटल की न्यूरो फिजिशियन डॉ. रेणु खमेसरा के अनुसार ब्रेन में पांच मुख्य स्थानों पर नसें फट सकती है। यह कॉडेट, पोंस, थैलेमस, पूटामेन और सेरेबलम हैं। वे मरीज जिनकी नसें फटती नहीं बंद होती है, उन्हें बचाया जा सकता है। उनमें रिकवरी देर से होती है। नसें फटने पर मरीज को बचाना मुश्किल होता है। लक्षण दिखते ही गोल्डन टाइम (शुरुआती दो से तीन घंटे) में विशेषज्ञ से इलाज शुरू होने पर खतरा टाला जा सकता है।
सुबह 8-12 के बीच के मरीज ज्यादा
एसोसिएशन आॅफ अमरीकन स्ट्रोक की रिपोर्ट के मुताबिक 60 फीसदी रोगियों को ब्रेन स्ट्रोक सुबह आठ से दोपहर 12 बजे के बीच होता है। इस समय अधिकांश लोग धूप सेंकने के बाद अचानक शरीर से गर्म कपड़े हटा देते हैं। ऐसे में ब्लड प्रेशर अचानक बढ़ने से ब्रेन स्ट्रोक का खतरा बढ़ जाता है।
ऐसे करें खुद का बचाव
- सिर और कान को ढककर बाहर निकले।
- मॉर्निंग वॉक के दौरान शरीर से पसीना निकलने पर गर्म कपड़ों को शरीर से अलग न करें।
- दो सप्ताह के अंतर पर ब्लड प्रेशर की जांच जरूर कराएं।
- सर्दी को देखते हुए व्यायाम न छोड़े, नियमित करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva